การบินไทย เริ่มเปิดเส้นทางบินใหม่ สู่เจดดาห์ ซาอุดีอาระเบีย 19 สิงหาคมนี้
นายสุวรรธนะ สีบุญเรือง รักษาการแทนประธานเจ้าหน้าที่บริหาร บริษัท การบินไทย จำกัด  (มหาชน) เปิดเผยในโอกาสงานเลี้ยงรับรองการเปิดเส้นทางบินใหม่ “The Magical Journey” สู่เจดดาห์ ซาอุดีอาระเบีย ของสายการบินไทย ว่า เป็นการกลับมาทำการบินเที่ยวบินเชิงพาณิชย์สู่ซาอุดีอาระเบีย เส้นทางบิน กรุงเทพฯ-เจดดาห์ ในรอบ 32 ปี หลังจากที่รัฐบาลไทยได้เดินทางไปเยือนประเทศซาอุดีอาระเบียอย่างเป็นทางการ เพื่อสนับสนุนส่งเสริมความสัมพันธ์ด้านเศรษฐกิจ การค้า การท่องเที่ยวและสร้างความสัมพันธ์ทั้งสองประเทศ เนื่องจากเป็นประเทศที่มีสภาพเศรษฐกิจที่แข็งแกร่ง ประชากรส่วนใหญ่มีรายได้สูง อีกทั้งยังเป็นการสนับสนุนให้ชาวมุสลิมได้เดินทางแสวงบุญตามกิจสำคัญของศาสนาที่นครเมกกะ และเมดินะห์ ซาอุดีอาระเบียด้านนายนนท์ กลินทะ ประธานเจ้าหน้าที่สายการพาณิชย์ บริษัท การบินไทยฯ เปิดเผยว่า เส้นทางบินกรุงเทพฯ-เจดดาห์ จะเริ่มทำการบินเที่ยวบินแรกในวันที่ 19 สิงหาคม 2565 ให้บริการในชั้นธุรกิจ และชั้นประหยัด ทำการบิน 4 เที่ยวบินต่อสัปดาห์ ทุกวันจันทร์ พุธ ศุกร์ และอาทิตย์ นับเป็นเส้นทางบินที่มีศักยภาพ พร้อมตอบโจทย์ความต้องการของทุกๆ ตลาดการเดินทาง ไม่ว่าจะเป็นด้านศาสนา ธุรกิจแรงงานและการท่องเที่ยว อีกทั้งยังเป็นการเชื่อมต่อการเดินทางของผู้โดยสารจากประเทศในกลุ่มภูมิภาคเอเชียตะวันออกเฉียงใต้ เพื่อเดินทางไปยังประเทศในตะวันออกกลางได้อย่างสะดวก ผู้โดยสารสามารถจองบัตรโดยสารและเช็คอินผ่านระบบออนไลน์และสามารถสั่งจองอาหารซึ่งมีขั้นตอนการประกอบอาหารเป็นไปตามหลักของศาสนาอิสลาม ที่ได้รับการรับรองมาตรฐาน HAL-Q